РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-189/21

4. јануар 2022. године

Б е о г р а д

З А П И С Н И К

29. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 2. ЈАНУАРА 2022. ГОДИНЕ

Седница је почела у 17,15 часова.

Председавао је Владимир Димитријевић, председник Републичке изборне комисије.

Седници су присуствовали чланови Републичке изборне комисије: Немања Поповић, Зоран Лукић, Марко Јанковић, Весна Миздрак, Никола Јелић, Џемил Сијарић, Јелена Миленковић, Марија Ђоковић, Ђула Ладоцки, Бранкица Јовић, Татјана Китановић, Ђорђе Павловић, Владимир Матић, Жељка Радета и Мирослав Васић; заменици одсутних чланова: Вељко Перовић, Марко Кулић, Горан Дилпарић, Срђан Сандић и Зорица Симеуновић; заменици присутних чланова: Весна Стојковић, Марина Ђукановић, Енис Зековић, Нада Јелић, Бела Буташ, Џемил Диванефендић, Марина Марковић, Гордана Радић Поповић и Борис Бутулија, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Владимир Јестратијевић, Миљкан Карличић, Вељко Одаловић, Срђана Видовић, Бисерка Живковић и Милош Томашевић, као и др Миладин Ковачевић; заменици присутних чланова: Бранибор Јовичић, Маја Пејчић, Милош Срећковић, Милован Амиџић, Александар Чамагић и Марица Бурсаћ; заменици одсутних чланова: Срђан Зораја и Горан Михајловић.

Осим чланова и заменика чланова Комисије, седници су присуствовали: Павле Димитријевић, овлашћени посматрач Удружења ЦРТА, Александар Марићевић и Ана Трифуновић, овлашћени посматрачи Удружења Грађани на стражи.

Пре утврђивања дневног реда, Комисија је, већином гласова (20 за и један није гласао) и без примедби, усвојила:

- записник 27. седнице, одржане 24. децембра 2021. године;

- записник 28. седнице, одржане 26. децембра 2021. године.

Приликом утврђивања дневног реда председник Комисије Владимир Димитријевић је истакао да је члановима Комисије у материјалу за седницу достављен и предлог за допуну дневног реда тачком која гласи: „Усвајање одлуке о утврђивању текста Информације о Акту о промени Устава Републике Србије“, а коју је предложио Владимир Матић, члан Комисије.

Владимир Матић, члан Комисије је истакао да је Комисија, као надлежна комисија за спровођење републичког референдума, дужна да се стара о законитом спровођењу референдума.

Имајући наведено у виду, напоменуо је да је мишљења да Информација о Акту о промени Устава Републике Србије, која је усвојена на седници одржаној 3. децембра 2021. године, није сачињена у складу са чланом 26. Закона о референдуму и народној иницијативи, односно да грађанима не пружа објективне информације о Акту о промени Устава Републике Србије.

Због свега наведеног, предложио је да Комисија усвоји нову информацију, у тексту који је заједно са предлогом за допуну дневног реда поднео Комисији.

Комисија није прихватила предлог Владимира Матића за допуну предложеног дневног реда (четири за предлог).

На предлог председника, Комисија је затим, већином гласова (20 за и један није гласао) и без дискусије, утврдила следећи

Д н е в н и р е д:

1. Доношење одлуке о објављивању укупног броја гласача у Републици Србији;

2. Р а з н о.

**Прва тачка дневног реда –** Доношење одлуке о објављивању укупног броја гласача у Републици Србији

У уводним напоменама, председник Комисије је истакао да је члановима Комисије у материјалу за ову тачку дневног реда достављен Предлог одлуке о објављивању укупног броја гласача у Републици Србији, који је сачињен на основу Решења Министарства државне управе и локалне самоуправе о закључењу Јединственог бирачког списка (Број: 208-00-469/2021-28 од 1. јануара 2022. године).

Навео је да је чланом 17. став 1. Закона о јединственом бирачком списку прописано да министарство надлежно за послове управе решењем закључује бирачки списак 15 дана пре дана избора и у решењу утврђује укупан број бирача у Републици Србији, у свакој јединици локалне самоуправе и на сваком бирачком месту.

Није било дискусије.

Комисија је, већином гласова (20 за и један није гласао), донела Одлуку о објављивању укупног броја гласача у Републици Србији, у предложеном тексту, којом је прописано да је укупан број гласача у Републици Србији, на дан 31. децембар 2021. године, 6.510.233.

**Друга тачка дневног реда –** Разно

1) Председник Комисије је обавестио све присутне да 3. јануара 2022. године у 10,00 часова почиње штампање гласачких листића. С тим у вези замолио је чланове Комисије који су заинтересовани да присуствују почетку штампања, да о томе обавесте Службу Народне скупштине.

Истакао је да је чланом 37. став 2. Закона о референдуму и народној иницијативи прописано да гласачке листиће припрема надлежна комисија, а да се штампају на једном месту и под контролом три лица одређена од стране Републичке изборне комисије.

Напоменуо је и то да је задатак ових лица је да у сталној комуникацији са овлашћеним лицима Јавног предузећа „Службени гласник“ и уз редован обилазак места на којем се штампају гласачки листићи и остали гласачки материјал се старају о томе да се штампање обавља у складу са прописима, уз примену одговарајућих мера заштите тог материјала, све до његове предаје Комисији ради слања на терен.

Имајући наведено у види, одредио је: Бранкицу Јовић, члана Комисије, Весну Стојковић и Марину Марковић, као представнике Комисије који ће бити задужени за праћење штампања гласачких листића.

2) Председник Комисије је подсетио све чланове Комисије да ће Служба Народне скупштине 3. јануара 2022. године преконтролисати изводе из бирачког списка, које је припремило Министарство државне управе и локалне самоуправе.

Замолио је све координаторе Комисије да контактирају своје сараднике из Службе Народне скупштине, како би се договорили о месту где ће се вршити контрола извода из бирачког списка, односно проверити:

- да ли су изводи урађени у складу са решењима локалних изборних комисија о одређивању гласачких места;

- да ли су изводи комплетни;

- да ли број гласача уписаних у извод, одговора броју гласача из Решења о закључењу Јединственог бирачког списка, које је доставило Министарство државне управе и локалне самоуправе.

3) Поводом питања Жељке Радете да ли Комисија има информације од Канцеларија за Косово и Метохију у вези спровођења гласања на територији Аутономне Покрајине Косово и Метохија, председник Комисије је напоменуо да Комисија нема никаквих званичних информација и да ће сви чланови Комисије, по добијању таквих информација, благовремено бити обавештени.

Нагласио је да се у Решењу Министарства државне управе и локалне самоуправе о закључењу Јединственог бирачког списка, налазе и гласачи са територије Аутономне Покрајине Косово и Метохија.

Седница је завршена у 17,27 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић